Vești bune pentru o categorie de români! Pensii duble pentru 150.000 de oameni, după ce un proiect de lege depus deja la Senat propune modificarea legii pensiilor, care a intrat recent în vigoare.
Odată cu intrarea în vigoare a noii legi a pensiilor și publicarea noii formule de calcul, un proiect de lege ar putea schimba totul. Modificările care ar urma să se facă la legea pensiilor îi vizează pe românii cei mai defavorizați dintre beneficiarii sistemului public de pensii.
Potrivit documentului, pensiile pe care această categorie de români le vor încasa ar putea fi de aproape două ori mai mari decât în momentul de față. Propunerea legislativă depusă la Senat vizează schimbarea prevederilor Legii 360/2023 privind sistemul public de pensii, în sensul majorării punctajului acordat acestor români pentru fiecare an muncit, de la 0,57255 puncte la un punct de pensie.
„Pentru fiecare an util realizat în cadrul fostelor unităţi agricole cooperatiste, precum şi pentru fiecare an de contribuţie realizat de ţăranii cu gospodărie individuală din zonele necooperativizate, până la data intrării în vigoare a Legii nr. 80/1992 privind pensiile şi alte drepturi de asigurări sociale ale agricultorilor, punctajul anual este 1 punct. Nu se poate vorbi despre echitate într-un regim democratic atunci când există o discrepanţă atât de mare între pensii”, se arată în propunerea legislativă.
Un alt motiv invocat ar fi că „foştii lucrători din agricultură trăiesc cu pensii reduse, care nu le asigură un trai decent după o activitate profesională îndelungată. Astfel, aceştia se regăsesc adeseori în dificultăţi economice atunci când vine vorba de procurarea medicamentelor, a alimentelor şi plata serviciilor necesare traiului”, se mai arată în expunerea de motive depusă la Senat.
Dacă proiectul de lege va fi adoptat, 150.000 de pensionari din domeniul agricol vor beneficia de aceste modificări
„Această creştere nu va împovăra excesiv sarcina statului şi aplicarea bugetului. Trendul statistic arată faptul că această categorie este în scădere. Aceste persoane reprezintă o categorie uitată, ce are nevoie de sprijin social. Este însă puţin probabil ca aceasta să se perpetueze în generaţiile viitoare şi să creeze o problemă bugetară pe termen lung”.